CELEX: 32020Y0619(01)
Language: fi
Date: 2020-06-02 00:00:00
Title: Euroopan järjestelmäriskikomitean päätös, annettu 2 päivänä kesäkuuta 2020, tiettyjen Euroopan järjestelmäriskikomitean suosituksen EJRK/2014/1 ja suosituksen EJRK/2015/2 nojalla toteutettuja toimenpiteitä koskevien raporttien peruuttamisesta (EJRK/2020/10) 2020/C 205/07

19.6.2020   
               
               
                  FI
               
               
                  Euroopan unionin virallinen lehti
               
               
                  C 205/13
               
            
         EUROOPAN JÄRJESTELMÄRISKIKOMITEAN PÄÄTÖS,
         annettu 2 päivänä kesäkuuta 2020,
         tiettyjen Euroopan järjestelmäriskikomitean suosituksen EJRK/2014/1 ja suosituksen EJRK/2015/2 nojalla toteutettuja toimenpiteitä koskevien raporttien peruuttamisesta
         (EJRK/2020/10)
         (2020/C 205/07)
         EUROOPAN JÄRJESTELMÄRISKIKOMITEAN HALLINTONEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 3 artiklan 2 kohdan f alakohdan,
         ottaa huomioon Euroopan järjestelmäriskikomitean työjärjestyksestä 20 päivänä tammikuuta 2011 annetun Euroopan järjestelmäriskikomitean päätöksen (2) ja erityisesti sen 20 artiklan,
         sekä katsoo seuraavaa:
         
                     (1)
                  
                  
                     Euroopan järjestelmäriskikomitean suosituksen EJRK/2014/1 (3) 2 jakson 3 kohdan 1 ja 3 alakohdassa pyydetään kyseisen suosituksen kohteita raportoimaan Euroopan järjestelmäriskikomitealle (EJRK), neuvostolle ja komissiolle joka kolmas vuosi toimenpiteistä, joihin ne ovat ryhtyneet suosituksen johdosta, tai perustelemaan asianmukaisesti, miksi toimiin ei ole ryhdytty. Suosituksen kohteiden piti toimittaa ensimmäiset raportit 30 päivään kesäkuuta 2016 mennessä. EJRK teki saamiensa ensimmäisten raporttien perusteella ensimmäisen arviointinsa suosituksen EJRK/2014/1 täytäntöönpanosta. EJRK:n hallintoneuvosto hyväksyi arvioinnin lopputulokset 1 päivänä helmikuuta 2019, ja tiivistelmä suosituksen noudattamista koskevasta raportista, jossa arvioidaan, miten suosituksen EJRK/2014/1 kohteet ovat panneet sen täytäntöön, julkaistiin EJRK:n verkkosivuilla toukokuussa 2019.
                  
               
                     (2)
                  
                  
                     Euroopan järjestelmäriskikomitean suosituksen EJRK/2015/2 (4) 2 jakson 3 kohdan 1 alakohdassa pyydetään asianomaisia viranomaisia raportoimaan EJRK:lle ja neuvostolle joka toinen vuosi toimenpiteistä, joihin on ryhdytty suosituksen johdosta, tai perustelemaan asianmukaisesti, miksi toimiin ei ole ryhdytty. Kunkin asianomaisen viranomaisen tuli toimittaa ensimmäinen raportti 30 päivään kesäkuuta 2017 mennessä. Suosituksen noudattamisen arviointi on vielä kesken.
                  
               
                     (3)
                  
                  
                     Euroopan järjestelmäriskikomitean päätöksellä EJRK/2019/15 (5) lykättiin suositusten EJRK/2014/1 ja EJRK/2015/2 mukaisia toisten raporttien toimituspäiviä yhdellä vuodella 30 päivään kesäkuuta 2020.
                  
               
                     (4)
                  
                  
                     EJRK:n jäsenet ja suositusten EJRK/2014/1 ja EJRK/2015/2 kohteet arvioivat parhaillaan koronavirustaudin (covid-19) vaikutuksia ja pyrkivät toteuttamaan erilaisia toimenpiteitä, joiden tarkoituksena on lieventää näitä vaikutuksia rahoitusvakauden kannalta. Ottaen huomioon koronavirustaudin leviämiseen liittyvät merkittävät haasteet, on näin ollen tarkoituksenmukaista, että suositusten kohteiden ei enää edellytetä toimittavan suositusten EJRK/2014/1 ja EJRK/2015/2 mukaisia toisia raportteja, joiden toimittamisen määräaika on 30 päivänä kesäkuuta 2020.
                  
               
                     (5)
                  
                  
                     Tämä päätös ei vaikuta suositusten EJRK/2014/1 ja EJRK/2015/2 nojalla edellytettyjen seuraavien raporttien toimittamiseen.
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Tiettyjen toteutettuja toimenpiteitä koskevien raporttien peruuttaminen
            
               1.   Suosituksen EJRK/2014/1 kohteiden ei enää edellytetä toimittavan kyseisen suosituksen noudattamiseksi toteutettuja toimenpiteitä koskevaa toista raporttiaan, jonka toimittamisen määräaika on 30 päivänä kesäkuuta 2020, tai perustelevan, miksi toimenpiteisiin ei ole ryhdytty.
               Mitä tässä 1 kohdassa todetaan, ei vaikuta millään tavoin seuraavien raporttien toimittamiseen määräajassa suosituksen EJRK/2014/1 säännösten mukaisesti.
            
            
               2.   Suosituksen EJRK/2015/2 kohteiden ei enää edellytetä toimittavan kyseisen suosituksen johdosta toteutettuja toimia koskevaa toista raporttiaan, jonka toimittamisen määräaika on 30 päivänä kesäkuuta 2020, tai perustelevan, miksi toimiin ei ole ryhdytty.
               Mitä tässä 2 kohdassa todetaan, ei vaikuta millään tavoin seuraavien raporttien toimittamiseen määräajassa suosituksen EJRK/2015/2 säännösten mukaisesti.
            
         
         
            2 artikla
            Voimaantulo
            Tämä päätös tulee voimaan 3 päivänä kesäkuuta 2020.
         
         
            Tehty Frankfurt am Mainissa 2 päivänä kesäkuuta 2020.
            
               
                  EJRK:n sihteeristön päällikkö
               
               
                  EJRK:n hallintoneuvoston puolesta
               
               Francesco MAZZAFERRO
            
         
         
            (1)  EUVL L 331, 15.12.2010, s. 1.
         
            (2)  EUVL C 58, 24.2.2011, s. 4.
         
            (3)  Euroopan järjestelmäriskikomitean suositus EJRK/2014/1, annettu 18 päivänä kesäkuuta 2014, vastasyklisten puskurikantojen asettamista koskevista ohjeista (EUVL C 293, 2.9.2014, s. 1).
         
            (4)  Euroopan järjestelmäkomitean suositus EJRK/2015/2, annettu 15 päivänä joulukuuta 2015, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta (EUVL C 97, 12.3.2016, s. 9).
         
            (5)  Euroopan järjestelmäriskikomitean päätös EJRK/2019/15, annettu 28 päivänä kesäkuuta 2019, tiettyjen Euroopan järjestelmäriskikomitean suosituksen EJRK/2014/1 ja suosituksen EJRK/2015/2 nojalla toteutettuja toimenpiteitä koskevien raporttien määräaikojen lykkäämisestä (EUVL C 264, 6.8.2019, s. 2).